Birthe Rønn Hornbech (V), 2001-02-06:
Vi må vist konstatere, at uanset hvor meget fløjenes partirepræsentanter kommer op på denne talerstol, så er vi altså en række partier, der står bag den Schengenlov, som er meget uenige med yderfløjene, og det bliver ikke anderledes, uanset hvor mange forespørgselsdebatter man rejser.
Derfor kan vi heller ikke tilføre debatten noget nyt, for vi har haft den så mange gange.
Vi kan bare slå fast
igen, at efter vores opfattelse så bliver det lettere at være lovlydig borger. Efter vores opfattelse bliver det vanskeligere at være kriminel.
Jeg kan høre, at der er nogle fra yderfløjene, der ikke kan forstå det synspunkt, og som altså tror, at det er sådan, at i dag, hvor vi har grænsekontrol, så melder enhver asylsøger, der ikke har noget at gøre i Danmark, sig på grænsen.
Så melder enhver narkosmugler sig på grænsen og siger
Jamen jeg kan sige, at sådan er det ikke.
De melder sig jo netop ikke på grænsen, og vi har jo tidligere fået tallene for, hvor mange illegale indvandrere der er taget uden om grænsekontrollen, og hvor mange politifolk der bliver frigjort, når nu Schengen indføres. Der er ingen grund til at gentage det, for jeg går ud fra, at man har hørt efter de andre gange, men det korte af det lange er, at det bliver lettere for de lovlydige borgere, for de kan lettere rejse over grænserne, og at der bliver frigjort temmelig meget politi til at holde øje med dem, vi skal holde øje med.
Med den indstilling, vi har til kriminalitetsbekæmpelse, er vi i modsætning til hr. Thulesen Dahl altså godt tilfredse med, at vi har fået dette informationssystem, hvor man over grænser - justitsministeren nævnede et par eksempler - hurtigt kan få fat i folk, der f.eks. er efterlyste. Og det er da med stor undren, at jeg hører SF's repræsentant, hr. Knud Erik Hansen, sige, at det her ikke har noget med et forbryderregister at gøre.
Det skal være åbent for alle.
Dengang vi diskuterede lov om personoplysninger, var det da lige den anden vej, at man nemlig ikke måtte videregive oplysninger af nogen art.
Jamen det var da noget nyt.
Jeg vil godt sige, at det vil vi ikke være med til i Venstre, men vi har da noteret os SF's kovending, når det drejer sig om videregivelse af oplysninger. Jeg må indrømme min manglende erfaring.
Jeg rejser ikke til fjeldhytter.
Jeg rejser til pæne hoteller rundtomkring i Europa, og så længe, jeg kan huske, har også folketingsdelegationer, når vi har været ude, måttet udfylde papirer.
Det er en pudsig måde, som man nu fremstiller problemerne på.
Man tager overhovedet ikke udgangspunkt i, hvordan det er i dag.
Det er faktisk også sådan i den danske retsplejelov, at enhver dansker og enhver udlænding kan anholdes og indbringes til konstatering om identitet og få en bøde, hvis man ikke kan legitimere sig.
Der er intet nyt.
Vi tager i øvrigt de to ministres redegørelse til efterretning.
Vi er godt tilfredse med de aftaler, der er lavet mellem den nordiske pasunion og Schengenlandene, og vi er også godt tilfredse med, at ministeren ikke har planer om at udstede et eller andet statsligt id-kort for danske statsborgere og danske borgere, der er her.
Det er der efter vores opfattelse ingen grund til.
Vi har stemt for iværksættelse af det her for flere år siden, vi står stadig væk bag det, og vi kan derfor ikke stemme for Enhedslistens vedtagelse.